Tisfida l-irwol tradizzjonali tal-mara fiż-żmien il-gwerra u lil hinn
Għajxet familja u rabbiet familtha. Illum għandha 96 sena. Romlot u għadha tgħix u tagħmel kollox waħidha. Rita Zammit hija eżempju ħaj tal-mara fi żmien u wara l-gwerra. "Fil-gwerra l-gvern kien ħareġ il-lieva għall-irġiel u ħareġ applikazzjonijiet biex nisa jaħdmu mal-gvern, applikajt u intgħażilt. Però billi kont mingħajr papà, għax il-papà kien miet, jien kont il-breadwinner tal-familja". Għandha 96 sena. B'memorja ċar kristall. Bagħtiet il-kruha tal-gwerra iżda mingħajr risentiment. Il-kbira fost tmien aħwa u ta' disa' snin tilfet lil missierha. Doris Zammit imwielda Vella iltqajt magħha fil-War Rooms ta' Lascaris. Kienet plotter hekk kif intemmet il-gwerra, u kif għamlet tul ħajjitha kollha kompliet ixxammar il-kmiem u ħadmet hemm ukoll."Kont nispiċċa minn NAAFI fil-ħamsa u niġi hawn, post interessanti ħafna." Għexet fi żmien meta l-mara Maltija kienet taħdem id-dar. Meta ftit kienu n-nisa jaħdmu. Imma Rita sfidat iż-żmenijiet. Forsi wkoll għax bħala l-kbira fost l-aħwa riedet tgħin lill-familja timxi 'l quddiem. Kienet taħdem man-NAAFI u fl-1952 ingħaqdet mar-Royal Air Force bhala plotter fejn baqgħet sal-1956 u ftit wara żżewwġet. U llum wara das-snin kollha tibqa' tiftakar eżatt x'kien xogħolha u bħal qisha marret lura fiż-żmien u reġgħet daħlet ġurnata xogħol. "Pereżempju jgħidlu 3 to 7. Jien impoġġi equipment jgħidulu l-ħalba, impoġġih fejn jgħidli u kont nistennieh jgħidli l-movments li qed jara fuq ir-radar u l-movimenti kienu jkunu 'l fuq jew 'l isfel. 'Il fuq jista' jkun ajruplan, jew anke għasfur li mbagħad jgħib 'il fuq, imma 'l isfel kien jista' jkun submarine jew torpedo." Il-war rooms fi żmien ta' wara l-gwerra kienu kruċjali għaż-żmien li daħlet fih id-dinja wara t-Tieni Gwerra Dinjija – il-perjodu tal-gwerra l-bierda. It-taħriġ li ngħataw grupp ta' nisa Maltin, fosthom Rita biex jaħdmu bħala plotters, kien daqstant kruċjali biex ikun magħruf kull ma jgħaddi mill-ispazju ta' Malta. Ma' żewġha għexet u rabbiet il-familja Birkirkara, imma kburija li hija Beltija. Illum il-ġurnata s-sinjura Zammit għadha tgħix wahidha, u tkompli bil-passatemp tal-bolol li bdiet bis-saħħa ta' wieħed minn ħutha. L-eqdem bolla tmur lura għall-1939.